આજની જીવન મિરર કહાણી જે સ્ત્રી પર છે એ સ્ત્રીએ પોતાનાં જીવનમાં ૮૪ વર્ષ સુધી સતત તાપ, ટાઢ અને તોફાનોની પરવા કર્યા વિના, તારીખીયા કે ઘડિયાળમાં જોયા વિના માત્રને માત્ર દિવસ-રાત ઘરકામ કર્યું છે. અમરત નામની મહિલાએ ક્યારેય પોતાનો જન્મદિવસ ઉજવ્યો નથી પણ ઘણાનાં જન્મરા ઉજળા કર્યા છે. અમરત નાનપણમાં શાળાએ ગઈ નથી પણ એની પાસેથી શીખવા-સમજવા જેવું ઘણું છે. અમરતએ હોમસાઈન્સ કે મેનેજમેન્ટનાં કોઈ વર્ગો કરેલા નથી પણ એણે એકલા હાથે કમાઈને દસ વ્યક્તિઓનું ભરણ-પોષણ કર્યું અને કાચા મકાનમાંથી ચાલીસ સભ્યો રહી શકે તેવા ત્રણ માળનું પાક્કું ઘર બનાવી બતાવ્યું. અમરતએ મોટી હોસ્પિટલ કે સિનેમા ગૃહ જોયા નથી, બીજી નોકરી કરતી મહિલાઓની જેમ પરિવાર જોડે રજાનાં દિવસે બાગબગીચા કે રેસ્ટોરાંમાં જમ્યું નથી. એનાં કામમાં ક્યારેય રજાનો વાર જ ન આવતો. અમરતએ સાસરે આવી ભાગ્યે જ રાજકોટનું જકાતનાકું વટ્યું હશે. અમરતનાં જીવનમાં સ્ત્રી સહજ બીમારી કે મજબૂરીને કોઈ સ્થાન ન હતું. આજ સુધી મેં જોયેલી તમામ ઔરતોમાં એકાદ-બે ઔરતને બાદ કરતા અમરત બીજી કે ત્રીજી એવી ઔરતો હતી જેનો જન્મ માત્ર બીજાનાં જન્મારા સુખી કરવા માટે થયો હોય અલબત્ત અમરતનું એકસો વર્ષનું જીવન જ કામ, કામ અને બસ કામ વચ્ચે પસાર થયું..